CELEX: 32018D1697
Language: hr
Date: 2018-11-06 00:00:00
Title: Odluka Vijeća (EU) 2018/1697 od 6. studenoga 2018. o stajalištu koje u ime Europske unije treba zauzeti u okviru Europskog odbora za izradu standardâ unutarnje plovidbe i u okviru Središnje komisije za plovidbu Rajnom o donošenju standardâ o tehničkim pravilima za plovila unutarnje plovidbe

12.11.2018   
               
               
                  HR
               
               
                  Službeni list Europske unije
               
               
                  L 282/13
               
            
         ODLUKA VIJEĆA (EU) 2018/1697
         od 6. studenoga 2018.
         o stajalištu koje u ime Europske unije treba zauzeti u okviru Europskog odbora za izradu standardâ unutarnje plovidbe i u okviru Središnje komisije za plovidbu Rajnom o donošenju standardâ o tehničkim pravilima za plovila unutarnje plovidbe
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 91. stavak 1. u vezi s člankom 218. stavkom 9.,
         uzimajući u obzir prijedlog Europske komisije,
         budući da:
         
                     (1)
                  
                  
                     Mjerama Unije u sektoru unutarnje plovidbe trebala bi se nastojati osigurati ujednačenost u razvoju tehničkih pravila za plovila unutarnje plovidbe koja se trebaju primjenjivati u Uniji.
                  
               
                     (2)
                  
                  
                     Europski odbor za izradu standardâ unutarnje plovidbe (CESNI) osnovan je 3. lipnja 2015. u okviru Središnje komisije za plovidbu Rajnom (CCNR) radi razvoja tehničkih standarda za unutarnje plovne putove u različitim područjima, posebno u pogledu plovilâ, informacijske tehnologije i posade.
                  
               
                     (3)
                  
                  
                     Za učinkovit prijevoz unutarnjim plovnim putovima važno je da tehnička pravila za plovila budu kompatibilna i što je više moguće usklađena u okviru različitih pravnih sustava u Europi. Posebice, države članice koje su također članice CCNR-a trebale bi biti ovlaštene poduprijeti odluke o usklađivanju pravila CCNR-a s pravilima koja se primjenjuju u Uniji.
                  
               
                     (4)
                  
                  
                     Očekuje se da će CESNI na sastanku 8. studenoga 2018. donijeti europski standard kojim se utvrđuju tehnička pravila za plovila unutarnje plovidbe (ES-TRIN) 2019/1.
                  
               
                     (5)
                  
                  
                     Standardom ES-TRIN 2019/1 utvrđuju se jedinstvena tehnička pravila potrebna radi osiguranja sigurnosti plovila unutarnje plovidbe. Taj standard uključuje: odredbe u pogledu brodogradnje, opremanja plovila unutarnje plovidbe i opreme za ta plovila; posebne odredbe u pogledu određenih kategorija plovila kao što su putnički brodovi, potiskivani konvoji i kontejnerski brodovi; odredbe u pogledu opreme za sustav automatske identifikacije; odredbe u pogledu identifikacije plovila; obrasce svjedodžbi i upisnika; prijelazne odredbe i upute za primjenu tehničkog standarda.
                  
               
                     (6)
                  
                  
                     U Prilogu II Direktivi (EU) 2016/1629 Europskog parlamenta i Vijeća (1) izravno se upućuje na tehnička pravila za plovne ili plutajuće objekte kao na ona koja su utvrđena u standardu ES-TRIN 2017/1. Komisija je ovlaštena ažurirati to upućivanje prema najnovijoj verziji standarda ES-TRIN i utvrditi datum početka njegove primjene.
                  
               
                     (7)
                  
                  
                     Stoga će standard ES-TRIN 2019/1 utjecati na Direktivu (EU) 2016/1629.
                  
               
                     (8)
                  
                  
                     Unija nije članica CCNR-a ni CESNI-ja. Stoga je potrebno da Vijeće ovlasti države članice za izražavanje stajališta Unije u pogledu donošenja standarda ES-TRIN 2019/1 u okviru tih tijela,
                  
               DONIJELO JE OVU ODLUKU:
         
            Članak 1.
            
               1.   Stajalište koje u ime Unije treba zauzeti u okviru Europskog odbora za izradu standardâ unutarnje plovidbe (CESNI) 8. studenoga 2018. jest pristati na donošenje europskog standarda kojim se utvrđuju tehnička pravila za plovila unutarnje plovidbe (ES-TRIN) 2019/1.
            
            
               2.   Stajalište koje u ime Unije treba zauzeti na plenarnoj sjednici Središnje komisije za plovidbu Rajnom (CCNR), na kojoj se odlučuje o tehničkim pravilima za plovila unutarnje plovidbe jest poduprijeti sve prijedloge kojima se tehnička pravila usklađuju s pravilima standarda ES-TRIN 2019/1.
            
         
         
            Članak 2.
            
               1.   Države članice koje su članice CESNI-ja izražavaju stajalište Unije kako je navedeno u članku 1. stavku 1., djelujući zajednički.
            
            
               2.   Države članice koje su članice CCNR-a izražavaju stajalište Unije kako je navedeno u članku 1. stavku 2., djelujući zajednički.
            
         
         
            Članak 3.
            Manje tehničke izmjene stajališta navedenih u članku 1. mogu se dogovoriti bez daljnje odluke Vijeća.
         
         
            Članak 4.
            Ova Odluka stupa na snagu na dan donošenja.
         
         
            Sastavljeno u Bruxellesu 6. studenoga 2018.
            
               
                  Za Vijeće
               
               
                  Predsjednik
               
               H. LÖGER
            
         
         
            (1)  Direktiva (EU) 2016/1629 Europskog parlamenta i Vijeća od 14. rujna 2016. o utvrđivanju tehničkih pravila za plovila unutarnje plovidbe, izmjeni Direktive 2009/100/EZ i stavljanju izvan snage Direktive 2006/87/EZ (SL L 252, 16.9.2016., str. 118.).